臞庵
作者：孫覿
朝代：宋

paragraphs: 落日催行客，馬上振短策。
觸途眉見赤，墮俗眼生白。
安知青林中，有此江上宅。
决眥破天藏，盪胸納空光。
一奩注寒晶，表裏洞八窗。
風水自吐吞，噴雲忽滿江。
臞翁目如電，坐閲東海變。
酒酣跨赤鯉，謁帝通明殿。
霓裳月中聞，羅襪波上見。
垂老寄漁商，家風在瀟湘。
虚舟自不繫，倦鳥寧復翔。
一榻如見容，拄杖挂鉢嚢。